TOKIO, BRATISLAVA. Najskôr vytvorili podvodnú stránku, ktorá na prvý pohľad pripomínala pravú. Potom dôverčivých ľudí prinútili vyplniť prihlasovacie údaje, z ktorých získali potrebné heslá. A nakoniec sa útočníci dostali do systému.
Tak BBC opisuje kyberútok, ktorý priznali dve japonské zbrojovky. Ide pravdepodobne o prvý známy útok na firmy, ktoré spolupracujú s japonským ministerstvom obrany a ktorý zasiahol výrobcov vojenských lodí, ponoriek aj navádzaných rakiet.
Okrem neho snahe znefunkčniť internetové stránky čelili aj viaceré vládne úrady.
Japonské ministerstvo obrany je nahnevané, že o útoku sa dozvedelo len vďaka miestnym médiám. Firmy mali údajne najskôr informovať ministerstvo.
"Je na ministerstve rozhodnúť, či tá informácie je, alebo nie je dôležitá," odkázal spoločnostiam hovorca japonského ministra obrany. "Mali o útoku poslať správu."
Ani japonská vláda, ani zasiahnuté spoločnosti však nechcú povedať, koho z útokov podozrievajú. Špekuluje sa, že by za nimi mohla byť Čína. Tá zodpovednosť odmieta.